Il-Kunsill illum estenda b'sena, sal- 15 ta' Ottubru 2022 , il-qafas għall-impożizzjoni ta' miżuri restrittivi mmirati fid-dawl tas-sitwazzjoni fin-Nikaragwa. Ir-reġim tas-sanzjonijiet iddaħħal għall-ewwel darba f'Ottubru 2019 biex jindirizza s-sitwazzjoni politika u soċjali tan-Nikaragwa li kienet qed tiddeterjora. Fil-mira tiegħu hemm persuni u entitajiet responsabbli għal ksur jew abbużi tad-drittijiet tal-bniedem, jew għar-repressjoni tas-soċjetà ċivili u l-oppożizzjoni demokratika fin-Nikaragwa, kif ukoll persuni u entitajiet li l-azzjonijiet, il-politika jew l-attivitajiet tagħhom idgħajfu d-demokrazija u l-istat tad-dritt. Is-sanzjonijiet, li bħalissa japplikaw għal 14-il individwu , huma mfassla biex ma jkunux ta' dannu għall-popolazzjoni tan-Nikaragwa jew għall-ekonomija tal-pajjiż. Il-persuni u l-entitajiet elenkati mill-UE huma soġġetti għal iffriżar tal-assi, u l-persuni u l-entitajiet mill-UE huma pprojbiti milli jagħmlu fondi disponibbli għalihom. Persuni fiżiċi huma soġġetti wkoll għal projbizzjoni fuq l-ivvjaġġar lejn l-UE. Fid-dikjarazzjoni tagħha tal-10 ta' Ġunju 2021, l-UE tenniet l-appell tagħha għall-istabbiliment mill-ġdid tad- djalogu inklużiv u d-demokrazija bħala l-uniku mod ta' ħruġ mill-kriżi politika, ekonomika u soċjali fin-Nikaragwa. Hija appellat lill-awtoritajiet tan-Nikaragwa biex jieqfu mir-repressjoni kontra l-avversarji politiċi, il-media indipendenti, is-soċjetà ċivili u d-difensuri tad-drittijiet tal-bniedem, u biex jiggarantixxu bis-sħiħ ir-rispett tad-drittijiet tal-bniedem u d-drittijiet ċivili u politiċi fil-pajjiż. Minflok, il-gvern tan-Nikaragwa żied ir-repressjoni , għamel illegali partiti tal-oppożizzjoni u organizzazzjonijiet tas-soċjetà ċivili kif ukoll bagħat avversarji politiċi u nies mill-kamp akkademiku, mill-media u mis-soċjetà ċivili l-ħabs mingħajr rispett tal-proċess dovut. B'dan il-mod, il-Gvern immexxi mill-President Ortega u l-Viċi President Murillo elimina l-possibbiltà ta' kwalunkwe kompetizzjoni elettorali serja fl-elezzjonijiet tas-7 ta' Novembru 2021, u b'hekk ċaħħad liċ-ċittadini tan-Nikaragwa mid-dritt sovran tagħhom li jeleġġu liberament ir-rappreżentanti tagħhom. L-UE tafferma mill-ġdid l-impenn tagħha li tappoġġa l-poplu tan-Nikaragwa , inkluż billi tgħin fit-tisħiħ tal-istat tad-dritt u billi tappoġġa l-iżvilupp ekonomiku u soċjali għal dawk l-aktar vulnerabbli. Deċiżjoni tal-Kunsill (PESK) 2019/1720 tal-14 ta' Ottubru 2019 dwar miżuri restrittivi fid-dawl tas-sitwazzjoni fin-Nikaragwa (verżjoni konsolidata li tinkludi isem l-individwi elenkati) Nikaragwa: l-UE timponi sanzjonijiet fuq tmien individwi oħra (stqarrija għall-istampa, 2 ta' Awwissu 2021) Nikaragwa: Dikjarazzjoni mir-Rappreżentant Għoli Josep Borrell dwar l-iżviluppi qabel l-elezzjonijiet ta' Novembru Id-delegazzjoni tal-Unjoni Ewropea għan-Nikaragwa Ara l-paġna tal-laqgħa